KIRJALLINEN KYSYMYS E-2667/02 esittäjä(t): Bart Staes (Verts/ALE) komissiolle. EU:n virkamiesten kauppa Brysselissä (2).



Virallinen lehti nro 110 E , 08/05/2003 s. 0084 - 0085



KIRJALLINEN KYSYMYS E-2667/02 esittäjä(t): Bart Staes (Verts/ALE) komissiolle (23. syyskuuta 2002) Aihe: EU:n virkamiesten kauppa Brysselissä (2) Vastauksena kysymykseen E-1412/02(1) komissaari ilmoittaa, että pääsyn rajoitukset Euroopan unionin virkamiesten kauppaan perustuvat yksinomaan harkintaan henkilöllisyyden todistamisesta ja turvallisuudesta. Voiko komissio ilmoittaa, mihin tilastotietoon perustuu sen päätös, että kauppaa käyttävät EU:n virkamiehet joutuvat vaaraan kun a) kaupassa tekevät ostoksia muutkin kuin EU:n henkilöstö b) EU:n henkilöstö tekee ostoksia tavallisessa valintamyymälässä? Millä perusteella komissio ei salli ihmisten käyttää tätä kauppaa? Toisin sanoen kuinka on mahdollista saada oikeus päästä tähän kauppaan? Miten henkilön siis tulisi menetellä, jotta hän voisi käyttää tätä kauppaa? Voiko komissio ilmoittaa, saako myös ulkopuolisten toimistojen henkilökunta käyttää tätä kauppaa? Kyseessä on esimerkiksi huoltotöistä, vastaanotosta, ravintolapalveluista ja turvallisuudesta vastaava henkilöstö, joka työskentelee EU:n toimielimissä, mutta jolla on työsopimus kolmansien osapuolten kanssa. Onko komissio samaa mieltä kanssani siitä, että myös muilla kuin EU:n työntekijöillä samassa kaupunginosassa on kiireen takia ongelmia ennättää kauppaan? Onko sen tähden mahdollista avata EU:n kauppa myös muille kuin EU:n henkilöstölle? (1) EYVL C 309 E, 12.12.2002, s. 120. Neil Kinnockin komission puolesta antama vastaus (4. marraskuuta 2002) Kuten ilmoitin vastauksessani arvoisan parlamentin jäsenen kirjalliseen kysymykseen E-1412/02(1), kauppa sijaitsee komission rakennuksen pohjakerroksessa, ja pääsy siihen tapahtuu kyseisen rakennuksen kautta. Näin ollen pääsy on rajoitettu, jotta voitaisiin täyttää turvallisuusvaatimukset ja vaatimukset henkilöllisyyden todistamisesta. Kauppaa voivat käyttää kaikkien yhteisön toimielinten henkilökunta, parlamentin jäsenet ja heidän avustajansa, lähetystöjen ja pysyvien edustustojen henkilökunta, akkreditoidut lehtimiehet, tiettyjen muiden toimielinten, kuten Eurocontrolin, henkilökunta sekä muut rakennuksessa käyvät asianmukaisen luvan saaneet vierailijat. Näihin kuuluu myös ulkopuolinen henkilöstö, jolla on turvallisuus- tai vierailijakortti, jollainen tarvitaan pääsemiseksi osoitteessa 27, rue de la Science sijaitsevaan rakennukseen. Jos Delhaize-yhtiöltä saataisiin virallinen ehdotus kaupan avaamisesta yleisölle, komissio olisi valmis tarkastelemaan mahdollisuutta suostua tällaiseen pyyntöön. Tarkastellessaan tällaista pyyntöä komission olisi varmistettava, että komission rakennuksiin pääsyä koskevia tiukkoja sääntöjä noudatettaisiin henkilöstön turvallisuuden takaamiseksi rakennuksessa, jossa kauppa sijaitsee. Olisi myös tarpeen tarkistaa, että tällainen ehdotus on kyseisen rakennuksen vuokrasopimusehtojen mukainen ja että aluesuunnittelua koskevat määräykset sallivat tilojen käytön yleisölle avoimena olevana kauppana. Komissio on luonnollisesti tietoinen siitä, että kaupan ympäristössä ei ole hyviä mahdollisuuksia ostosten tekoon, ja komissio ymmärtää, että EU:n henkilöstöön tai edellä mainittuihin ryhmiin kuulumattomat henkilöt kokevat tilanteen siten hankalaksi. Edellä mainituista objektiivisista syistä komissiolla ei kuitenkaan ole mahdollisuutta muuttaa kauppaan pääsyä koskevia määräyksiä nykyisessä tilanteessa. (1) EYVL C 309 E, 12.12.2002, s. 120.